
Esselamu alejkum.  

Radim u prodavnici bijele tehnike i često mi se dešava da mi dođe kupac i kada kupi neku stvar ja mu pomognem da ubaci to u svoje auto. Onda uzme da mi plati za tu stvar i mene časti koji euro i kaže: evo ovo tebi da popiješ jednu kafu. Da li je dozvoljeno meni da uzmem i koristim ove pare?


* 
* 
* 
* 
* 
* 
* 

 
UZIMANJE BAKŠIŠA NA POSLU

Alejkumusselam. Islamski pravnici dijele radnike u dvije vrste. Prva – radnici čiji je posao vremenski ograničen i plaća im se vrijeme koje provedu na tom poslu, u toku tog posla ne dozvoljava im se da rade za nekoga drugog, poput radnika u fabrici ili radnika na kasi u trgovini koji rade 8 ili 10 sati. Druga vrsta radnika – radnici koji naplaćuju svoje usluge na osnovu obavljenog posla a ne vremena provedenog na tom poslu, poput krojača i šivača odjeće, ili radnika koji se dogovore da iskopaju određeni kanal određene dužine i slično. Prvoj vrsti radnika nije dozovljeno uzeti bakšiš dok je drugoj dozovljeno. Dokaz da je zabranjeno prvoj vrsti radnika uzeti bakšiš je ***[hadis](https://pitajucene.com/search/Hadis/questions/ "Pretraži pitanja o hadisima")*** mutefekun aleji, tj. kojeg bilježe Buharija i Muslim u svojim Sahihima. U tom hadisu Ebu Humejd, radijallahu anhu, prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, unajmio čovjeka po imenu Ibnul-Lutbijje iz plemena Esed da sakuplja ***[zekat](https://pitajucene.com/search/zekat/questions/ "Pretraži pitanja o zekatu")***. Kada se vratio taj čovjek rekao je: “Ovo je vama a ovo je meni poklonjeno”. Onda se Allahov Poslanik, sallallahu alejhi ve sellem, popeo na minber zahvalio Allahu i rekao: “Šta je sa radnikom, pošaljem ga (da uradi posao) a on kaže: ovo je vama a ovo je poklonjeno meni. Što nije sjedio u kući svoga oca ili majke pa nek vidi hoće li mu se dati poklon ili ne. Tako mi Onog u čijoj je ruci duša Muhammedova, niko od vas neće nešto uzeti od toga a da neće doći na Sudnjem danu da ga na vratu nosi deva ili krava koje riče ili ovca koja bleji”, zatim je podigao svoje ruke toliko da mu se vidjela bjelina ispod pazuha i onda je dodao: “Allahu moj jesam li dostavio”, dva puta.  

Iz ove zabrane se izuzima slučaj kada radnik pita direktora, odgovornog ili gazdu za bakšiš a ovi isti mu dozvole uzimanje bakšiša.  

Prema tome, pošto priroda tvog posla odgovara prvoj vrsti radnika nije ti dozovljeno uzimati bakšiš osim ako ti vlasnik prodavnice to dozvoli. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


